kardosdrur/scandi-wiki huggingface dataset:
Controller

Controller er en generel betegnelse for en økonom ansat i en privat virksomhed. Titlen bruges desuden sporadisk i den offentlige sektor. Titlens indhold er ikke veldefineret, hvorfor indholdet af en controllers job kan variere fra virksomhed til virksomhed.

Typer
Man sondrer primært mellem en financial og business controller. En financial controller arbejder med regnskabsudarbejdelse, mens en business controller beskæftiger sig med økonomistyring, rentabilitet og øvrig ledelsesinformation. I nogle tilfælde – oftest i små og mellemstore virksomheder – er der overlap mellem de to funktioner. Desuden afhænger behovet for controlling i høj grad af, hvor avanceret virksomhedens aktiviteter er. 

Controllere er som oftest enten diplomøkonomer – HD – eller økonomiske kandidater, primært cand.merc..

Eksterne henvisninger 
 Hvad dælen er en "controller"?, finans.dk 

Stillingsbetegnelser
Skabersjö slot

Skabersjö (før 1658 ) er et slot i Svedala kommun i det tidligere Oxie herred, Skåne

Skabersjö slot ligger lige syd for E65 mellem Malmø og Svedala. Slottet består af en toetagers hovedbygning og to en-etagers længer. Det er beliggende på en lille holm med voldgrav. Mod syd strækker sig et have- og parkanlæg, som blev anlagt af Adolf Barnekow i løbet af 1700-tallet.

Historie 
Skabersjö blev i middelalderen skrevet som Skaprusæ, Skabersæ og Skabersiö hvilket tyder på at det lå ved en sø. Det tilhørte familien Passow og kom gennem ægteskab omkring 1300 i Ulfstand-slægtens eje. Thale Ulfstand, enke efter Poul Laxmand, solgte i 1600 Skabersjö til sin søsters efterkommer Tage Ottesen Thott til Eriksholm, der blev kaldt "Kongen af Skåne", og godset har siden, med et kort afbrydelse, været i Thott-slægtens eje. En af hans efterkommere, landshøvding Tage Thott, blev svensk friherre 1778. Han gjorde Skabersjö til fideikommis i 1805. Da han i 1807 blev greve blev Skabersjö den Thottske slægts grevskab.

Den gamle hovedbygning med volde, tårne og voldgrave blev brændt ned 1523 af Malmøbeboerne, fordi den skånske adel, under belejring af Malmø, benyttede Skabersjö som hovedkvarter. Slottet blev genopbygget af Holger Ulfstand og var stadig befæstet. Det nuværende Skabersjö er hovedsagelig fra 1700-tallet. Landshøvding Tage Thott foretog en grundig ombygning 1775-82.

Eksterne henvisninger 
 Sylve Åkesson: Om Skabersjö slot  

Klostre i Sverige
Slotte i Skåne
Troels Trier

Troels Trier kan henvise til flere personer:

 Troels Trier (maler) (1879-1962) – en dansk kunstmaler
 Troels Trier (musiker) (født 1940) – en dansk musiker og kunster
Ernst Trier

Ernst Trier kan henvise til flere personer:

 Ernst Trier (skolemand) (1837-1893) – dansk skolemand, grundlægger af Vallekilde Højskole
 Ernst Trier (maler) (1920-1979) – dansk kunstmaler
Gudrun Trier

Gudrun Trier kan henvise til flere personer:

 Gudrun Trier (kunsthåndværker) (1877-1956) – en dansk kunsthåndværker og maler
 Gudrun Trier (billedhugger) (1910-1999) – en dansk billedhugger
Frederikke Louise Holstein

Frederikke Louise von Holstein, gift von Brockdorff (20. januar 1703 – 1763) var en dansk adelsdame. Hun var datter af storkansleren Ulrik Adolf Holstein og blev i 1721 gift med Joachim von Brockdorff. Hun fik ordenen l'union parfaite i 1751.

Danskere i 1700-tallet
Modtagere af l'union parfaite
Frederikke Louise
Baronesser fra Danmark
Butterflies And Elvis

Butterflies And Elvis er det fjerde album af den islandske sangerinde Jóhanna Guðrún Jónsdóttir. Albummet blev udgivet i Sverige af Warner Music Group.

Det er primært produceret af Lee Horrocks, med yderligere bidrag fra Maria Björk. "Is It True?" er den første single fra albummet. Sangen var det islandske bidrag i Eurovision Song Contest 2009, hvor den opnåede 174 point i den første semifinale og blev placeret som nummer 1. I den endelige finale fik sangen 218 point og blev placeret som nummer 2. Hun vandt den bedste plads i hele det islandske melodi grand prix efter Selmas "All Out Of Luck" i Eurovision Song Contest 1999. Sangen blev nr. 14 i den europæiske Hot 100 Singles, nr. 2 i de svenske hitlister, nr. 3 i den danske og den norske Singles Chart og nr. 1 på den islandske singlehitliste.
Den anden single "I Miss You" blev udgivet digitalt i sommeren 2009 med en musikvideo, der ledsager sangen.
Den tredje single "Butterflies and Elvis" (det samme navn som albummet) blev udgivet i efteråret 2009.

Numre 

 "Is It True?" (Óskar Páll Sveinsson, Tinatin Japaridze, Chris Neil) — 3:00
 "Beautiful Silence" (Lee Horrocks, Jóhanna Guðrún Jónsdóttir) — 3:51
 "I Miss You" (Lee Horrocks) — 3:51
 "Butterflies and Elvis" (Lee Horrocks,Jóhanna Guðrún Jónsdóttir) — 4:49
 "Funny Thing Is" (Lee Horrocks,Jóhanna Guðrún Jónsdóttir) — 3:40
 "Worryfish" (Lee Horrocks) — 3:42
 "Spaceman" (Lee Horrocks) — 3:36
 "Say Goodbye" (Lee Horrocks,Andrea Remanda) — 3:17
 "Rainbow Girl" (Lee Horrocks,Jóhanna Guðrún Jónsdóttir) — 2:49
 "The River Is Dry" (Lee Horrocks,Anthony Krizan) — 3:34
 "Walking On Water" (Lee Horrocks,Jóhanna Guðrún Jónsdóttir) — 4:13
 "White Bicycle" (Lee Horrocks,Jóhanna Guðrún Jónsdóttir) — 3:31
 "Indian Ropetrick" — 3:58 [iTunes bonus track]

Ekstern kilde og henvisning 

Debutalbum fra 2009
Kultur på Island
Ultra (Depeche Mode-album)

Ultra er musikgruppen Depeche Modes niende fuldlængdealbum, som blev udgivet af Mute Records den 14. april 1997.

Numre 
  Barrel Of A Gun
  The Love Thieves
  Home
  It's No Good
  Uselink
  Useless
  Sister Of Night
  Jazz Thieves
  Freestate
  The Bottom Line
  Insight
  Jr. Painkiller

Depeche Mode-album
Album fra 1997
Vík í Mýrdal

Vík í Mýrdal, (dansk „Bugten ved den sumpede dal“) er en bygd med ca. 279 indbyggere (2007) i kommunen Mýrdalur i regionen Suðurland i Island. Bygden er Islands sydligste beboede sted og ligger ca. 10 km fra gletsjeren Mýrdalsjökull og ca. 187 km fra Reykjavík.

Vík fungerer som servicecenter for de omgivende bygder og for turister til gletsjeren Mýrdalsjökull og stranden Reynisdranga. Indbyggerne lever overvejende af handel og turisme. Foruden en god forsyningsstruktur har byen hoteller, vandrerhjem, campingplads og en uldfabrik med lagersalg. Vík í Mýrdal er en af de få islandske kystbyer som ikke har sin egen havn. Kirken ligger på en bakke og har gennem århundreder været byens vartegn.

Historie 
På grund af sin afsides beliggenhed var Vík og omegn en af Islands fattigste egne. De fleste gårde var kongelig ejendom. De selvejende landmænd var på grund vulkanudbrud, der ofte ødelagde deres marker og gårde meget fattige.

Efter at Vík i 1887 fik sine handelsrettigheder blev forsyningssituationen også forbedret i naboområderne.

I nærheden af Vík, blev der i 1964 og 1965 fra en mobil afskydningsrampe affyret fire franske Dragon raketter med fire små ubemandede rumfartøjer (sonder) med måleinstrumenter. Sondernes formål var at studere Van Allen-bælterne.

Faren fra Katla 
Vík ligger nedenfor Mýrdalsjökull som selv ligger på toppen af vulkanen Katla, som kan være meget aktiv. De lokale indbyggere frygter at et nyt udbrud kan udløse en enorm bølge fra gletsjeren, som kan være stor nok til at udslette hele landsbyen. Kirken i Vík, som ligger oppe på et højdedrag, er den eneste bygning hvor indbyggerne kan være i sikkerhed.

Turisme 
Vík ligger ved havet, omgivet af grønne enge, sorte sandstrande, bjerghuler og blandt andet basaltstensøjlerne Reynisdrangar, „Skessudrangur“, „Laddrangur“ og „Langhamar“, som sagnet beskriver som trolde. Den højeste af dem er på 66 meter. Havet ud for Vík kan være stormfuldt, og på stranden er der et monument over alle de sømænd som mistede livet på det stormfulde hav udenfor.

Det amerikanske tidsskrift "Islands Magazine" udnævnte 1991 stranden til en af verdens smukkeste.

Fra det i nærheden 340 m høje Reynisfjall, kan man i juni og juli observere de store kolonier af lunder og mallemukker som ruger på klipperne

Billedgalleri 

Byer på Island
Kjærgård Mølle

Kjærgård Mølle er en vandmølle ved Bredkær Bæk beliggende kort før dens udløb i brakvandssøen Kilen, ca. 6 km vest for Struer og 15 km sydøst for Lemvig i Vestjylland. Møllen var oprindelig en af i alt syv vandmøller, der hørte til nonneklosteret Stubber Kloster ved Stubbergaard Sø. Det var en stor mølle med overfaldshjul, og den blev benyttet af bønder helt op til Thyholm. Den blev senere ejet af bønder, og der blev installeret maskiner til grynfabrikation. I slutningen af 1800-tallet var der købmandshandel, smedie og bageri ved møllen. Stuehuset er fra 1871, men møllebygningen brændte i 1913 , og i 1917 blev der lavet en turbine, som leverede strøm til elværket i Fousing frem til 2. verdenskrig, og turbinehuset er stadig bevaret. I dag har Naturskolen Kjærgaard Mølle hjemsted på stedet. 

Kjærgård Mølle ligger i det 584 hektar store fredede område omkring Kilen.

Eksterne kilder og henvisninger 
 Skovognatur.dk
 Fugleognatur.dk

Fredede arealer i Danmark
Bygninger, konstruktioner og anlæg i Struer Kommune
Vandmøller i Danmark
Sedevacantisme

Sedevacantisme er et begreb indenfor katolicismen og bygger på de latinske ord for "sædet er ledigt", der henviser til den pavelige stol (sæde) i Vatikanet. Stolen der er tale om er en metafor for det pavelige embede. Katolikker er sædvanligvis sedeoccupantister (sædet er optaget), når de har en levende pave valgt af konklavet. Det er, når en pave dør, eller en modpave skulle havne i stolen (den katolske kirke har officielt haft 42 sådanne modpaver i historien), at der er en periode med sedevacanse inden en ny pave vælges.

Der findes også sedevacantister i dag, og det er katolikker der ikke accepterer det Andet Vatikanerkoncil fra 1960'erne som et legitimt råd. De mener, at rådet bryder med de traditionelle katolske tros- og læresatser, og at de, der har optaget sædet under og efter dette møde ikke har været ægte paver, men modpaver, der blev ekskommuniseret af de kanoniske love, ikke af deres underordnede, men ipso facto (som et faktum). De mest berømte sedevacantister i den engelsktalende verden i dag er munkebrødrene Peter og Michael Dimond i USA, og deres kloster "Most Holy Family Monastery."

Eksterne henvisninger 
http://adoremus.se
http://kvitekristkvinne.blogspot.com
http://mostholyfamilymonastery.com
http://seminatseminare.com 

Kristendom
Andrew Jensen

Andrew Jensen (født 1960) er en dansk-britisk radiovært. Han debuterede i 1981 med programmet The Andy Jensen Show på lokalradiostationen Kingstown Radio i Hull, England. I 1982 kom han til DR P3, og har siden været vært på programmer som Hej P3, Go' morgen P3, Varm Weekend, Hit På Hit og X3. Fra januar 1994 til marts 2010 var Jensen vært på hitlisteprogrammet Tjeklisten. Med nedlæggelsen af programmet bliver han i stedet aftenvært på P4 fra slutningen af april 2010. Han fortsætter desuden med at udvælge musik til P4, en funktion han har varetaget i samarbejde med musikredaktør Henrik Wacher i et år.

I 2005 udgav han med Jan Poulsen bogen Hitlisten – 2.015 hits på Tjeklisten, i anledningen af programmets 10 års jubilæum, hvor de gennemgår 2.015 numre fra listen. Bogen indeholder også interview med populære danske artister, der har haft hits på Tjeklisten, som Safri Duo, Søs Fenger, Tim Christensen og Me & My.

Referencer 
 

Radioværter fra Danmark
Ansatte i DR
Personer fra Storbritannien
De la Gardie

De la Gardie er en svensk adelsslægt, som nedstammer fra en fransk borgerlig familie, der af uvisse årsager tilskrives adelsstatus. Nogle af slægten var muligvis lokal landadel. Der råder dog uenighed om dette blandt forskere. I Frankrig hed slægten d'Escouperie, den første kendte stamfader var Robert D'Escouperie (levede ca. 1387), som siges at have ejet gårdene château Russol og La Gardie i departementet Aude. Slægtens svenske gren nedstammer fra købmanden Jacques Scoperier († 1565) fra byen Caunes nær Carcassonne i Sydfrankrig. Hans søn Ponce d'Escouperie indvandrede til Sverige i 1565 og tog navnet Pontus De la Gardie (d.æ.), efter familiens ejendom i Languedoc. I sit ægteskabet med en uægte datter af Johan 3. af Sverige, blev han far til rigsmarsk Jacob de la Gardie som "upphöjdes i grefligt stånd" 10. maj 1615 og blev i 1625 introduceret i det svenske Ridderhus. Grenen eksisterer stadig. I Sverige var der en gren, som i 1571 fik friherrestatus, men uddøde 1640. Hele slægten, bortset fra stamfaderen Pontus, nedstammer gennem hans hustru Sofia Johan datter fra hendes far, Johan 3. For nærværende (2007) er den vigtigste person i slægten De la Gardie grev Carl Gustaf de la Gardie, født i 1946 og bosat i Linköping. Denne gren af slægten ejede indtil 1960 Sörby sædegård i Örtomta sogn i Östergötland. Godset ejes siden da af slægten Jönsson fra Sverige.

Nogle medlemmer af slægten De la Gardie 
 Jakob Pontusson De la Gardie (1583-1652), rigsmarsk, greve 1615, g.m. Ebba Brahe
 Beata Johansdotter De la Gardie (1612-80) g.m. Lennart Torstenson
 Magnus Gabriel De la Gardie (1622-86), svensk rigskansler, g.m. Maria Eufrosyne fra Pfalz 
 Maria Sofia Oxenstierna født De la Gardie (1627-94) g.m. Gustaf Gabrielsson Oxenstierna
 Pontus Fredrik De la Gardie (d.y.) (1630-92), general, svensk rigsråd, g.m. Beata Elisabet von Königsmark
 Christina Catharina De la Gardie (1632-1704), g.m. Gustaf Otto Stenbock generalguvernør over Skånelandene (1658)
 Axel Gabriel De la Gardie (1772-1838), landshøvding i Kristianstads län

Kilder 

Adelsslægter fra Sverige
Karl Aloys zu Fürstenberg

Karl Aloys zu Fürstenberg (født 26. juni 1760, død 25. marts 1799) var officer i østrigsk tjeneste. Han opnåede rangen feltmarskal og døde ved slaget ved Stockach.

Biografi 
Som den tredje søn af en yngre gren i familien Fürstenberg var hans chancer for at arve familietitlen Fürst zu Fürstenberg ringe; han blev i stedet forberedt på en militær karriere, og der blev ansat en underviser til at lære ham den militære videnskab. Han meldte sig ind i det habsburgske militær i 1777 i en alder af sytten år og var i felten under den korte bayerske arvefølgekrig (1778-1779). Hans karriere gjorde stadig fremskridt under Habsburgkrigen mod det osmanniske rige. I særdeleshed udmærkede han sig ved slaget ved Šabac i 1790, da han ledte sine tropper, der stormede fæstningen ved floden Sava.

Karl Aloys
Fyrster fra Tyskland
Militærfolk fra Østrig
Feltmarskaller
Krognoshuset

Krognoshuset er Lunds ældste verdslige bygning. Det mentes længe, at det var en rest af sortebrødreklosteret. I begyndelsen af 1900-tallet blev det klart, at bygningen har indgået i en privat ejendom, som omfattede hele det nuværende Mårtenstorget.
Nærmere oplysninger om huset viser, at det er fra 1300. I løbet af 13 – og 1400-tallet var huset ejet af den adelige familie Krognos. I løbet af 1700-tallet var huset ejet af flere professorer, herunder Johan Jacob Döbelius. 1905 blev bygningen renoveret af domkirkearkitekten Theodor Wåhlin, der ønskede, at det skulle have et mere klosteragtigt udseende. 1929 overdrog Lund by bygningen til Kunstforening Aura.

Eksterne henvisninger 

 Kunstforeningen Aura

Bygninger, konstruktioner og anlæg i Lund
Byggnadsminnen i Skåne län
Gotisk arkitektur i Sverige
Stäket

Stäket er et borgerhus i Stora Södergatan i det centrale Lund.

Huset stammer fra 1500-tallet og var i tidligere tider kendt som "Fru Görvels gård" efter Görvel Fadersdotter (Sparre), der som rig enke ejede det i 1500-tallet. Det nuværende navn stammer fra et af medlemmerne af slægten Stäck (ifølge nogle kilder, købmand, Joseph Stäck, ifølge andre dennes søn, kunstneren Joseph Magnus Stack), der ejede huset i løbet af 1800-tallet, da det også fungerede som "studerendekaserne".

I sin nuværende udformning er Stäket et resultat af en renovering i 1957 og har siden da indeholdt en restaurant, også kaldet Stäket.

Kilder 
Stäket på Bebyggelseregistret
Fru Görvels hus på Bebyggelseregistret

Bygninger, konstruktioner og anlæg i Lund
Byggnadsminnen i Skåne län
Gotisk arkitektur i Sverige
Årets Sportsnavn

Årets Sportsnavn er Danmarks fornemste sportspris. Den uddeles hvert år af Danmarks Idrætsforbund og Morgenavisen Jyllands-Posten. Den er uddelt siden 1991, og med prisen følger 50.000 kroner. Fra 2017 er kandidatfeltet på 15 navne, der ultimo november bliver skåret ned til tre nominerede, hvorefter vinderen findes i starten af januar året efter. Desuden er prisen sat op til 75.000 Kr. Årets Sportsnavn blev startet på initiativ af Jyllands-Postens sportsredaktør Frits Christensen i et samarbejde med formanden for Danmarks Idrætsforbund Kai Holm. Jyllands-Posten udtrådte af prisen og samarbejdet i 2019. Prisen blev kørt videre i regi af DIF og Team Danmark.

Modtagere af prisen

Referencer

Kilder 
 Danmarks Idrætsforbund
Baldrian

Baldrian (Valeriana) er en slægt med ca. 20 arter, der er udbredt i de tempererede egne af alle kontinenter, dvs. undtagen Antarktis. Det er flerårige, urteagtige planter (eller i få tilfælde: buske). Bladene er modsat stillede og hele eller fjerdelte. Blomsterne er regelmæssige og 3 eller 5-tallige. Kronbladene er sammenvoksede.

Arter 
Her beskrives kun de arter, der er vildtvoksende i Danmark, eller som dyrkes her.

 Lægebaldrian (Valeriana officinalis)
 Hyldebladet baldrian (Valeriana sambucifolia)
 Tvebo baldrian (Valeriana dioica)
 Dværgbaldrian (Valeriana supina)
 Bjergbaldrian (Valeriana montana)

Andre arter
Memphis, Tennessee (sang)

"Memphis, Tennessee" er en komposition fra 1959 af Chuck Berry.

Chuck Berry indspillede sangen og udsendte den i juni 1959 som B-side på singlen Back In The USA. "Memphis, Tennessee" er sidenhen blevet en rock'n'roll-klassiker, der er indspillet af et utal af kunstnere.

Historien i sangen 
Sangen rummer en historie, der starter med fortælleren, der taler i telefonen og beder om 'long distance information', det vi i Danmark ville benævne 'oplysningen' eller '118'. Sangen er flertydig og rollerne er endnu ikke helt på plads i historien.

Fra begyndelsen høres, hvordan han gerne vil i forbindelse med en, som har ringet til ham. Endnu ved vi ikke, hvem det er, men hans onkel bliver omtalt. I næste vers nævner han en pige ved navn Marie, som han på en eller anden måde har kendskab til.

I tredje vers bliver det klart, at han er nært knyttet til pigen, men at de er tvunget fra hinanden fordi 'her mom did not agree' (hendes mor var imod forbindelsen). På dette sted i sangen er man tilbøjelig til at tro, at pigen Marie er hans elskerinde eller kæreste, hvis mor af en eller anden grund har modsat sig forholdet. Da vi starter på næste vers, hører vi om, hvordan han husker tårerne, der trillede ned ad pigens kinder, sidste gang de så hinanden.

Han fortsætter med at afsløre, at pigen kun er seks år gammel, og at han ønsker at få kontakt til hende. Først her går hele historien op for lytteren, da man bliver klar over, at Marie er hans datter og hendes mor er hans egen eks-kone eller -kæreste.

Elvis Presleys udgaver 
Elvis Presley indspillede "Memphis, Tennessee" hos RCA i Nashville den 27. maj 1963 til brug for en LP-plade, der imidlertid ikke blev udsendt før længe efter Presleys død i 1977. Dette skete i november 1990, da RCA omsider udgav det, der blev kaldt The Lost Album.

Elvis Presley lavede en ny indspilning af "Memphis, Tennessee" den 12. januar 1964, igen hos RCA i Nashville. Denne indspilning blev brugt til LP'en Elvis For Everyone, der blev udsendt i juli 1965.

Andre kunstnere 
Blandt det utal af kunstnere, som herudover har indspillet "Memphis, Tennessee", kan nævnes:
 The Beatles
 The Animals
 Paul Anka
 Count Basie
 The Dave Clark Five
 Bo Diddley
 Jan and Dean
 Tom Jones
 Jerry Lee Lewis
 Roy Orbison
 The Ventures
 The Rolling Stones
 Del Shannon

Referencer 

Elvis Presley-sange
Sange fra 1959
Chuck Berry-sange
Rock and roll-sange
Chalk Mark in a Rain Storm

Chalk Mark in a Rain Storm  er titlen på Joni Mitchells  trettende studiealbum (femtende i alt), som blev udgivet i 1988. Med basis i en pop/rock-lyd havde Mitchell på dette album indbudt en række  gæster til at synge sammen med hende, blandt andet Peter Gabriel,  Willie Nelson og Tom Petty.

Flere af sangene på albummet behandler aktuelle  politiske/samfundsmæssige emner på en kritisk måde, mens andre sange  handler om kærligheden i forskellige former.

Numre 
Alle  numre er skrevet af Joni Mitchell selv med mindre andet er nævnt.
 "My  Secret Place" (5:01)
 "Number One" (3:46)
  "Lakota" (6:25) –  Mitchell, Larry Klein
 "The  Tea Leaf Prophecy (Lay Down Your Arms)"  (4:49) – Mitchell, Klein
 "Dancin'  Clown" (4:09)
 "Cool  Water" (5:25) – Mitchell, Bob Nolan
 "The  Beat of Black Wings" (5:19)
 "Snakes  and Ladders"  (5:37) – Mitchell, Klein
  "The Reoccurring Dream" (3:02) – Mitchell, Klein
 "A  Bird That Whistles (Corrina, Corrina)"  (2:38)

Musikere 
Ud over sangen  bidrager Joni Mitchell på albummet på guitar, keyboard og  trommeprogrammering. Hun suppleres af sin daværende mand Larry Klein  (bas, keyboard, congas, kor, mm.), Thomas Dolby (marimba), Michael Landau  (guitar, kor), Steven Lindsey  (orgel), Steve Stevens  (guitar), Wayne Shorter  (saxofon) og Manu Katché  (trommer, percussion, kor mm.). 

De sangere, der i øvrigt medvirker på albummet, er: 
 Peter Gabriel – "My Secret Place"
 Benjamin Orr – "Number One" og "The Beat of Black Wings"
 Iron Eyes Cody – "Lakota"
 Don Henley – "Lakota" og  "Snakes and Ladders"
 Billy Idol, Tom Petty og Julie Last – "Dancin' Clown"
 Willie Nelson – "Cool Water"
 Wendy & Lisa (Wendy Melvoin og Lisa Coleman) – "The Tea Leaf  Prophecy"

Cover 
Forsiden af albummets cover er et fotografi af Mitchell taget af Larry Klein. Fotoet er taget fra Joni Mitchells højre side tæt på, så man kun ser det øverste af skulderen samt hovedet, som hun drejer mod fotografen. Hun bærer en stor bredskygget hat, der skygger for øjnene, samt en slags poncho. I baggrunden anes et bjerglandskab. Farverne på billedet er primært rosa samt sorte og hvide nuancer, og billedet ser i øvrigt ud til at være overbelyst, muligvis i en efterbehandling af billedet. 

Hendes navn er trykt i hvidt øverst, så det ses i hattepulden, mens albummets titel er trykt ligeledes i hvidt nederst og ses på hendes skulder.

Joni Mitchell-album
Album fra 1988